Haaie kry Eben se handtekening | Maroela Media
Die Springbokke se Eben Etzebeth. Foto: Adrian Dennis/AFP.
Dit is amptelik. Eben Etzebeth kan een van die grootste visse in die Haaitenk word wanneer hy eersdaags by die KwaZulu-Natallers aansluit.
Die Suid-Afrikaanse rugbyspan het vandag bevestig dat die 30-jarige slot teen die einde van die huidige Europese seisoen in die swart-en-wit-mondering van die Durbaniete te siene sal wees.
Etzebeth het vroeër aangedui dat hy om persoonlike redes weer na Suid-Afrika sal wil terugkeer nadat hy vir die afgelope paar jaar eersterangse rugby vir Toulon in Frankryk speel.
"Ek is hartseer om Toulon en my spanmaats te verlaat aan die einde van die seisoen, maar persoonlike redes dwing my om dit te doen. Ek sal egter steeds my beste vir die span gee om sodoende te verseker dat sy posisie op die punteleer verbeter," het hy in 'n onlangse verklaring gesê.
Die Haaie pluk deesdae gereeld 'n haas uit die hoed: Siya Kolisi en Bongi Mbonambi speel nou hul rugby in Durban, terwyl Neil Powell (die Blitsbok-meesterbrein) in September as die unie se direkteur van rugby begin.
Maar in Etzebeth het die span 'n reuseslag geslaan.
Ja, die vurige slot was dalk te veel kere onbeskikbaar vir 'n Fransman se smaak, maar hy bly een van die heel beste spelers op die wêreldverhoog.
Hy was onder meer vroeër saam met Kolisi, Makazole Mapimpi, Damian de Allende en Lukhanyo Am in 'n wedloop om SA Rugby se speler van die jaar-toekenning gewikkel.
Hy is 'n kranige lynstaanman, hy gee sy voorry die nodige stukrag, hy kan teenstanders onderstebo loop en oor die voordeellyn kom, terwyl wêreldrugby se grootste sterre boonop maar bra skrikkerig vir hom is – 'n mens wil nie sommer met hom skoor soek nie.
Met Eben Etzebeth in die omtrek sal die Haaie se rugbytande ongetwyfeld baie skerper wees.
The tank just got a whole lot more dangerous! Welcome to the family @EbenEtzebeth ???? #OurSharksForever pic.twitter.com/qxYz75BOWM